Jeges csobbanással indul az év a Pécsi-tónál
Tavaly negyvenegy „önkéntes rozmár” ugrott be a Pécsi-tóba, hogy felfrissülve indítsák el az újévet, ez 2018. január elsején sem alakulhat máshogy.
A gyülekező tizenegy órától lesz a tónál, a csobbanást fél órával később, fél tizenkettőre tervezik.

  – Ötödik alkalommal rendezzük meg a jeges újévi csobbanást Orfűn

– mondta el Dunántúli Napló megkeresésére a település polgármestere, Füziné Kajdy Zita. – A rendezvényre érkezőket lencselevessel, forralt borral és teával várjuk. Az első száztíz csobbanó egy „Orfűi jeges csobbanás” feliratú pólót kap ajándékba.

Mint megtudtuk, a polgármester minden évben részt vesz a csobbanásban, csak az elsőt hagyta ki. És hogy milyen időre számíthatnak a fürdőzők? A mostani előrejelzések szerint jég ugyan nem lesz a tóban, és nagy hidegre sem kell készülni, de azért kánikulai meleg nem várja majd őket. Az időkép.hu meteorológusai január elsejére plusz fokokat jósolnak, öt és nyolc körül alakul a levegő hőmérséklet. Sajnos valószínűleg nem süt majd a nap, esős idő várható.
pécsi-tó újév Orfű